ก.ล.ต.สั่งบลจ.เปิดข้อมูลประกันรายได้กองทุนอสังหาฯ
ก.ล.ต.เตรียมสั่งบลจ.เปิดข้อมูลประกันรายได้กองทุนรวมอสังหาริมทรัพย์ เป็นประโยชน์ในการตัดสินใจแก่ผู้ลงทุน พร้อมเปิดทางบลจ.แสดงความคิดเห็นก่อนบังคับใช้
1 มิ.ย. 2553

ก.ล.ต.เตรียมสั่งบลจ.เปิดข้อมูลประกันรายได้กองทุนรวมอสังหาริมทรัพย์ เป็นประโยชน์ในการตัดสินใจแก่ผู้ลงทุน พร้อมเปิดทางบลจ.แสดงความคิดเห็นก่อนบังคับใช้
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.มีแนวคิดที่จะให้บริษัทหลักทรัพย์จัดการกองทุน (บลจ.) เปิดเผยข้อมูลเกี่ยวกับผู้รับประกันรายได้ให้แก่กองทุนรวมอสังหาริมทรัพย์ เช่น ฐานะทางการเงินและความเห็นของ บลจ. จากการวิเคราะห์ความสามารถในการปฏิบัติตามสัญญาของผู้รับประกันรายได้ของกองทุนรวมอสังหาริมทรัพย์ ทั้งขณะที่มีการเสนอขายหน่วยลงทุนและเปิดเผยข้อมูลอย่างต่อเนื่องตลอดระยะเวลาที่มีการรับประกันรายได้ เพื่อประโยชน์แก่ผู้ลงทุนในการพิจารณาถึงความเป็นไปได้ในโครงสร้างการรับประกันรายได้และใช้เป็นข้อมูลประกอบการตัดสินใจลงทุนในกองทุนรวมดังกล่าว
ทั้งนี้ เนื่องจากในปัจจุบันกองทุนรวมอสังหาริมทรัพย์บางกองทุนที่จะได้รับรายได้ประจำจากค่าเช่า อันเนื่องมาจากการนำอสังหาริมทรัพย์ที่กองทุนลงทุนไปปล่อยเช่า ได้จัดให้มีการรับประกันรายได้ค่าเช่าให้แก่กองทุนเพื่อดึงดูดและเสริมสร้างความมั่นใจให้แก่ผู้ลงทุน เช่น เจ้าของอสังหาริมทรัพย์ ผู้เช่าอสังหาริมทรัพย์จากกองทุน หรือผู้บริหารอสังหาริมทรัพย์เข้ามารับประกันรายได้ว่า ในช่วง 3 ปีแรก กองทุนจะได้รับค่าเช่าไม่น้อยกว่าอัตราที่กำหนด ในกรณีที่กองทุนได้รายได้ต่ำกว่าอัตราที่กำหนด ผู้รับประกันจะชำระเงินส่วนต่างให้แก่กองทุน เป็นต้น ดังนั้น ข้อมูลเกี่ยวกับผู้รับประกันจึงมีความสำคัญต่อการตัดสินใจลงทุนของผู้ลงทุน
ในการนี้ สำนักงาน ก.ล.ต. ได้เผยแพร่หลักการแก้ไขหลักเกณฑ์ที่เกี่ยวข้องไว้ที่เว็บไซต์ของ ก.ล.ต.(www.sec.or.th) จึงขอเชิญชวนผู้ที่เกี่ยวข้องและผู้ที่สนใจร่วมแสดงความคิดเห็นได้ที่เว็บไซต์ดังกล่าว หรือทางโทรสารหมายเลข 0-2263-6484 หรือทาง e-mail ที่ [email protected] ตั้งแต่วันนี้จนถึงวันที่ 11 มิ.ย.2553